**Hindamismetoodika ja eduka pakkumuse valimine**

1. **Üldised põhimõtted**
	1. Hankija hindab kõiki vastavaks tunnistatud pakkumusi lähtuvalt hindamismetoodikas esitatud hindamiskriteeriumitest 100-väärtuspunkti süsteemis. Kui pakkumus ei vasta hankija poolt käesoleva pakkumuse esitamise ettepanekus ja lähteülesande kirjelduses esitatud tingimustele, siis pakkumus lükatakse tagasi ja pakkumust ei hinnata.
	2. Hankija võib lükata pakkumuse tagasi ka juhul, kui pakkuja on esitanud 0 väärtusega maksumuse.
	3. Hankekomisjoni hindamiskriteeriumitele antud punktid summeeritakse. Hankekomisjon annab punkte ühiselt, konsensuse alusel. Konsensuse mittesaavutamisel võetakse vaidlusaluses küsimuses komisjoni liikmete hinnete aritmeetiline keskmine.
	4. Edukaks pakkumuseks tunnistatakse majanduslikult soodsaim pakkumus hindamiskriteeriumide alusel vastavalt hindamismetoodikas kirjeldatule, mille väärtuspunktide summa kokku on suurim.
	5. Hankija ei tunnista edukaks pakkumust, mis on punktide 2.1.3 alusel saanud hindamisel 10 punkti. Hindamistäpsus on kaks kohta pärast koma.
	6. Võrdse arvu punkte kogunud pakkumuste puhul tunnistatakse edukaks pakkumus, mis sai rohkem punkte hindamiskriteeriumi „Koostatava metoodika kirjeldus“ eest (vt p 2.1.3). Kui ka siis esineb pakkumustel võrdsel arvul punkte, otsustatakse edukas pakkuja liisu heitmise teel. Liisu heitmise juhise, ajakava ja muu täpsema info saadab hankija pakkujatele e-kirja teel.
2. **Hindamismetoodika kirjeldus**
	1. Pakkumuse hindamine viiakse läbi 2 hindamiskriteeriumi alusel, milleks on:
		1. **Pakkumuse kogumaksumus ilma käibemaksuta (osakaal 30%):**

Maksimaalsed väärtuspunktid omistatakse pakkumusele, mille kogumaksumus käibemaksuta on madalaim, teiste pakkumuste väärtuspunktid arvutatakse järgmise valemi järgi:

„väärtuspunktid“ = „kõige odavama pakkumuse kogumaksumus ilma käibemaksuta” ÷ „hinnatava pakkumuse kogumaksumus ilma käibemaksuta” × 30.

Saadud tulemus ümardatakse teise komakohani.

* + 1. **Töö teostamise metoodika ja ajakava (osakaal 70%):**

“Väärtuspunktid” = “hinnatava pakkumuse metoodika ning ajakava eest antud hindamispunktid” ÷ “kõrgeimad metoodika ning ajakava eest antud hindamispunktid” × 70.

Hankija hindab pakkumuse koosseisus esitatud , metoodika ja ajakava vastavust lähteülesande kirjeldusele, detailsust, ülevaatlikust, realistlikkust, projekti juhtimist, meeskonna tööjaotust ja riskide maandamist vastavalt järgmisele skaalale:

* + 1. Komisjon saab anda maksimaalselt 70 hindamispunkti:

70 hindamispunkti – 70 punkti antakse, kui:

1. Pakkuja on väga hästi aru saanud ja lahti selgitanud tellitava analüüsi olemuse ja ülesandepüstituse.
2. Töö koostamise peamised põhimõtted ja metoodika on kirjeldatud detailselt ja arusaadavalt ning kirjeldatu vastab hankija ootustele.
3. Esitatud on konkreetsed ja asjakohased tegevused ja meetodid nende elluviimiseks, hõlmatud on kõik uurimisküsimused, esitatud lähenemine on teostatav, loogiline ja põhjendatud.
4. Ajakava on põhjendatud. Tegevused on esitatud koos tähtaegadega ja tulemitega. Iga tegevuse juures on märgitud läbiviija(d) (meeskonna liikmed ja seotud osapooled). Pakutud aja- ja tegevuskava on hankelepingu kvaliteetseks täitmiseks mõistlik ja objektiivselt põhjendatud.
5. Riskide halduse ettepanekud on esitatud selgelt, detailselt, läbimõeldult, struktureeritult ja põhjendatult. Riskianalüüs on põhjalik, läbimõeldud ja ammendav, hõlmab nii sisust (analüüsi teemast) kui teostamisprotseduuridest lähtuvaid riske, hinnatud on erinevate riskide olulisust ja esinemise tõenäosust ning lisatud on vastutavad isikud. Väljapakutud maandamismeetmed on realistlikud, selgelt ja arusaadavalt põhjendatud ning tagavad töö teostamise käigus tekkivate võimalike probleemide lahendamise kvaliteetseks teostamiseks.

50 hindamispunkti – 50 punkti antakse, kui 1 kuni 2 komponenti 70 punkti kirjelduses nimetatud komponentidest ei ole täidetud või on seda osaliselt.

30 hindamispunkti – 30 punkti antakse, kui 3 komponenti 70 punkti kirjelduses nimetatud komponentidest ei ole täidetud või on seda osaliselt.

10 hindamispunkti – 10 punkti antakse, kui 4 komponenti 70 punkti kirjelduses nimetatud komponentidest ei ole täidetud või on seda osaliselt. Pakkumus on aimatavas seoses hanke alusdokumendi kirjelduses toodud eesmärkide ja oodatava tulemusega ja/või pealiskaudselt kirjeldatud, sisaldab suuremaid puudusi ja/või või vajab suuremaid kohandusi, et pakutud lahendus täidaks seatud eesmärke.